Mandag eftermiddag var en større redningsaktion i gang i Jammerbugten. En orange gummibåd blev set drivende i vandet 17 sømil, eller omkring 31 kilometer, fra kysten ved Thorup Strand. - Vi ved ikke, om der er sket en ulykke, eller om det er en båd, der er drevet ud af sig selv. Indtil vi finder ejeren, bliver vi nødt til at behandle det som en ulykke, siger Lars Skjoldan, presserådgiver ved Forsvarskommandoen. Han fortæller desuden, at der blev sendt to redningshelikoptere, et træningsfly og fem skibe ud, for at lede efter mennesker i vandet. Det var et fragtskib, der sejlede i området, der meldte om den førerløse orange gummibåd. Meldingen kom klokken 10.15. - Vi har også Kystredningstjenesten til at køre ned lang kysten for at se, om de kan finde ud af, hvor båden kommer fra. Det kan være, der står en bådtrailer eller noget, siger Lars Skjoldan.

Opsummering:
Helikoptere og skibe var på stedet for at lede efter personer i vandet.